text:
Minister Armando (Rudy) Lampe a tuma nota cu den e campaña di vacunacion rond mundo y na Aruba tin hopi discusion. Pero tambe a sigui e division den opinion cu tin bou di cientificonan riba e desaroyo di vacuna pero tambe su uzo.
Como Minister di Ciencia, esaki ta un tema cu e ta sigui hopi di cerca. “Den e comunidad cientifico tin division di opinion riba e vacuna di COVID-19.” E ta bisa cu awo den e discusion cu tin den comunidad cientifico, tin grupo ta bisa cu e vacuna ta funciona y otronan no ta comparti e pensamento. Ciencia ta funciona asina, ta acepta loke e mayoria den comunidad cientifico ta acepta como mas plausibel. Pero e opinion contrario di un minoria por bira mas dilanti e opinion di e mayoria di e comunidad cientifico, e ora e berdad cientifico ta bira e opinion cu e minoria a sostene algun tempo prome.
Mester tene cuenta cu ta den un fase experimental cu e vacuna aki. Pa desaroya un vacuna normalmente ta dura dies te 15 aña y den investigacionnan medico, e cantidad di añanan ta conta pa sa ki efecto un remedi tin. Esaki ta e diferencia di ciencia medico cu otro tipo di ciencianan. “Mi ta un cientifico social y nos metodonan ta completamente diferente cu esnan medico cu mester di hopi tempo pa haya un resultado cu ta aceptabel pa e comunidad cientifico. Pues e vacuna aki ainda ta den un fase experimental.”
E mandatario a bisa cu e mes ta dispuesto pa tuma e vacuna pa motibonan cientifico, pasobra un vacuna mester di mas hopi hende pa yega na un conclusion cientifico, haya resultado pa demostra cu e ta funciona. Sernan humano tin e capacidad pa haci sacrificio contra su interes personal. “Mi ta dispuesto pa haci un sacrificio pa e investigacion cientifico pa e por bay dilanti.”
El a splica cu e no a tuma e vacuna ainda apesar cu e tin mas cu 60 aña, pasobra tin hopi frontliners y no tin hopi vacuna ainda, y e ta dispuesto pa sacrifica pa otronan haya e chens.
El a bisa tambe cu no mester kere cu e vacuna aki ta salbacion pa Aruba ni pa mundo. Tin hopi variante ta surgi di coronavirus. E virus ta evoluciona, mescos bida a evoluciona. Ta premira cu den su evolucion e lo bira menos peligroso. El a duna e ehempel di e griepprik cu mester tum’e tur aña y esey lo sosode cu esun di COVID tambe despues di e fase experimental. Cada aña e vacuna aki mester wordo adapta, debi na e variantenan. “Den historia a keda demostra cu tin vacunanan a resulta un bendicion pa humanidad, manera esun contra polio. Ta cientificonan a desaroya esaki y a dura casi 30 aña pa por a yega na loke tin awo. Casi e malesa di polio no ta existi mas. Un vacuna realmente por ta un bendicion pa mundo, manera historia a demostra caba.
No mester cay den e ilusion cu e vacuna aki ta bay salba nos economia y mundo. E variantenan t’ey y cada aña probablemente mester bay tuma un vacuna. E pandemia aki ta global y a bira endemico, pues el a bin pa keda. Mundo no ta liber di COVID mas, mescos a sosode cu Spanish Flu of Russian Flu cu t’ey ainda pero a bira menos mortal. Mester prepara nos mes cu nos ta bay biba den un mundo di COVID. Mester saca les di e situacion, pa cambia nos forma di biba, cambia nos economia pa no depende di turismo so,” Lampe a expresa.
Pa cambia y adapta na e normal nobo, mester bay desaroya industria di agricultura, di cannabis y crea otro pilarnan economico. “Esey nos tin cu siña di loke nos ta pasando aden.


c: text/html

text:
KRALENDIJK- Tourism Corporation Bonaire (TCB) resientemente a yama bon biní na Caribbean Yoga Revival, un grupo di bishitante ku a skohe Boneiru pa gosa di nos isla i pa profundisá mas aleu loke nan ta práktiká hasiendo uso di tayer i meditashon.
E programa ta enfoká riba kuido propio. Esaki ta enserá vários forma di masashi i tur anochi eksperensianan kulinario ku nan ta prepará ‘live’. E grupo a keda en total 9 dia na nos isla ku bishitante prosedente di Colorado, Merka. Meta di Caribbean Yoga Revival ta pa konektá e bishitantenan na mas tantu habitante lokal posibel pa di e manera ei ofresé nan un eksperensia outéntiko durante nan estadia.
Meta di Caribbean Yoga Revival ta tambe pa biaha den un forma responsabel i sostenibel pa nos isla i sòru pa esaki ta na bienestar di nos ekonomia lokal.
Niche
Un di e metanan di e Plan di Rekuperashon di Turismo (Tourism Recovery Plan) ta pa reposishoná nos isla i atraé ‘niche’ turístiko nobo, manera turismo di bienestar. TCB ta sostené e inisiativa akí i ta spera pa den futuro yama bon biní na mas grupo di bienestar na nos isla.

robotstxt: allowed

filter: keep


text:
Kralendijk – Den e último siman di mei WEB komo supervisor di e proyekto ta kuminsá ku trabounan di konstrukshon pa un vacuümstation nobo den Belnem na Kaya Saturnus ( entre e mast di Telbo i Digicel). WEB ta hasi e trabou na enkargo di Entidat Públiko Bonaire ( OLB). Segun proyekshon e vacuümstation nobo lo keda kompletá na mart di 2022.
E vacuümstation nobo ta parti di e proyekto 10e (tiende) EDF (European Development Fund) pa ekspanshon di e infrastruktura di riol na Belnem i Hato.
E stashon nobo lo redusí karga for di e vacuümstation eksistente na Kaya Maximiliano Chiana Rosario. Ta transferí un parti di e tuberia di vacuüm den Belnem pa e stashon nobo. Esaki ta hasi konekshon posibel pa 173 bibienda, hotèl i resòrt riba e sistema di riol.
Trabounan Planiá
Trabounan di konstrukshon pa e vacuümstation nobo lo kuminsá den e último siman di mei ku preparashon di e tereno pa konstrukshon i despues pa traha riba e fundeshi.
E trabounan inevitablemente por kousa molèster na abitantenan. Abitantenan por eksperensiá molèster di stof i zonido temporalmente.
WEB komo supervisor di e proyekto lo hasi su máksimo esfuerso pa mantené e molèster na un mínimo i lo mantené abitantenan informá via di medionan di komunikashon ofisial.
Lesa tambe:
- Mas ku 700 hende a registrá pa landa bai Klein Bonaire
- Servisio di Impuesto di Aruba ta registrá 3.129 pagadó di impuesto nobo
- Tresshen persona a bini aserka den 2021
- Komersiantenan di Kaya Souer Bartola soprendé pa komienso di drechamentu di kaya inesperá
- Gezaghèber Rijna ta rechasá ponensianan di Follow the Money


text:
E-NUMBER
E promé kurso kompletamente grátis ta kuminsá dia 16 di sèptèmber awor!
Kurso via wèpsait ‘Support pa Bida’ pa tur esnan ku a inskribí kaba.
E kurso yama E-number.
Den e kurso aki bo ta siña:
- Lesa i komprondé kiko tin pará riba e etikèt
- Sa kiko tin den bo kuminda ku ta hasi bo malu
- Sa kiko e efekto ta di e ingrediente
- Dikon ta usa e ingrediente den bo kuminda
- Kua malesa bo ta kousando i kreando den bo kurpa
- Kon por remplasá e ingrediente
E kurso bo por sigui via di bo boletin ku bo ta haña den bo e-mail kada 2 siman. Bo ta haña bo boletin kompletamente grátis ora bo a inskribí.
Pa inskribí klek aki!
Kòrda inskribí pa bo ta miembro di ‘Support pa Bida’ pa bo haña bo boletin kada dos siman kompletamente grátis. Pa sigui kualkier kurso òf workshop bo mester ta registrá komo miembro.
Despues ku bo a registrá (ku nòmber i fam korekto i kompleto) bo lo risibí bo kódigo personal pa bo por sigui e kurso kompletamente grátis. Bo por stòp bo registrashon kualkier momentu dor di djis manda nos un mensahe (òf kambia bo preferensia abou riba e boletin).
51,531 Bia mirá, 26 Bia mirá awe


text:
Aruba 2016, majan April 27, 2 or di merdia lo tin un manifestacion contra abuso sexual. Di parti di Comprondiendo Bida ta invita tur hende pa bay. Comprondiendo Bida ta apoya e manifestacion. Tambe ta apoya tur mama- y e tatanan cu a tuma e curashi pa sali afo cu nan storia. Comprondiendo Bida ta invita tambe tur hende pa subi e website www.comprondiendobida.com y type e palabra ‘abuso sexual’ den e hokki di search. Bo lo haja un cantidad di articulo riba abuso sexual cu Comprondiendo Bida a publica den su anjanan cu e ta online. Bo lo haja articulonan cu lo pone bo compronde pakico ta importante pa hasi cada intento cu bo por, pa stop abuso sexual. Bo lo compronde pakico e argumento cu mester busca prueba prome cu aresta un pedofiel NUNCA por ta valido. Un pedofiel ta un persona cu un mente cu semper lo busca excuus pa hustifica su acto. Esaki ta nifica cu e nunca lo stop. Esaki ta nifica cu mientras ta buscando pruebanan cu dificilmente lo haja, e pedofiel tin caminda liber pa sigi abusa.
A bira tempo pa nos stop di sconde e cosnan scur cu ta sosode den nos comunidad. Adultonan t’ey pa protega e muchanan. Pa percura pa nan por lanta den un comunidad felis. No pa abusa di nan.
Si nos no ta defende e derecho di nos muchanan, ta ken su derecho nos ta defende anto?
Mi ta wak e mama, para cu un bela den su man banda di e potret di su yiu cu a muri bou circumstancianan asina violento y mi ta pensa ‘Ki balente e mama aki ta, di por para akinan cu un bela pa su yiu, mientras su curason lo ta kibra den mil pida.
Tabata dialuna mainta cu mi a lesa cu atardi lo tin un misa pa pidi Dios descanso pa e alma di Mitch Henriquez. Y atardi mi a bay misa di Noord, pa mustra mi convivencia. Tambe pa den mi silencio conecta cu mi Dios, cu mama Maria y pidi pa forsa pa e famia y husticia Divino den e caso di Mitch Henriquez. Mi a brasa e mama di Mitch y ta pensa den mi mes ‘Ki dolor e mama aki mester tin den su curason na e momentonan aki’. Despues den e vigilia pafor di misa, mi ta wak e mama, para cu un bela den su man banda di e potret di su yiu cu a muri bou circumstancianan asina violento y mi ta pensa ‘Ki balente e mama aki ta, di por para akinan cu un bela pa su yiu, mientras su curason lo ta kibra den mil pida’.
Cherry, e ruman muhe di Mitch ta contami ‘Senjora, mi ruman ta un hende cu ta semper jolly, semper e ta trese alegria unda cu e ta. Di tur hende, e no a merece un morto asina’. Mi ta di acuerdo cu Sherry, maske mi no a conoce Mitch personalmente, pero mi a bay riba e pagina di Facebook di Mitch Henriquez y akinan mi ta topa un persona simpatico, cu alegria den su postnan. Un hende cu expreshon simpatico. Mi ta topa tambe un banner di juni 2014 cu ta bisa ‘No matter what, in victory or defeat. Hup Holland Hup.’ Y mi ta pensa con cruel destino tin ora ta.
Mi ta sende mi bela y resa hunto cu tur presente. Maske jena cu dolor, e anochi ta tambe hopi sereno cu e luna cla riba e imagen di Cristo den cura di misa. Union di famia y hendenan cu a bin hunto pa comparti nan sentimento na un forma digno di nos Aruba chikito. Vooral e presencia di su hendenan di Noord a resalta. Mi a bay cas bek cu un curason mes pisa cu lihe. Y mi ta refleha riba e palabranan di Mitch su ruman ‘Di tur hende, e no a merece un morto asina.’ Pakico Mitch, mi ta pensa? Ami ta kere cu e misterionan di bida ta hinca den e mente Omnipotente di Dios. Den mi curason mi ta spera cu e morto cruel y inhusto di Mitch por mustra hendenan rond di mundo cu violencia no ta e caminda. Y cu tambe na Aruba cada un di nos por hasi intentonan tur dia pa pensa cu e mente di Dios den cada cos cu nos hasi. Ami ta kere cu Dios lo pensa semper cu amor, cu husticia, cu compashon y tolerancia. Y Dios lo pensa tambe cu alegria di bida, loke nos por sinja di Mitch.’ Cu Mitch haja su pas den e Reino di Dios y cu su famia haja forsa pa surpasa nan dolor y consuelo cu husticia a prevalece den e investigacion cu a ser hasi.
Mi ta puntra mi mes con hopi BIDA di un ser humano ta bal pa e polisnan involvi den e morto tristo di sr. Mitch Henriquez.
Mi no conoce sr. Mitch Henriquez personalmente. Te cu awe nunca mi a tende di dje. Pero mi ta sinti mi tristo, rabia, indigna con sr. Mitch Henriquez a jega na su fin durante su vakantie na Hulanda. Si ami cu no conoce sr. Mitch Henriquez ta sinti asina, mi por imagina mi mes con su famia y amigonan lo ta sinti na e momentonan aki. Mi a wak cada video y a wak y wak nan di nobo pa mi por forma mi opinion. Y cu hopi tristesa mi ta puntra mi mes si nos ta bayendo den un mundo unda violencia lo bira mas y mas e metodo pa soluciona diferencianan di opinion. E ta pone mi pensa con hopi mas nos mester propaganda tolerancia, comunicacion y prevencion den nos media y instancianan concerni. E ta pone mi pensa dicon un cuerpo di polis supuestamente profesional na Hulanda ta keda draai minutnan rond di un detenido y te hasta ora un di nan ta bisa cu no tin hopi bida mas den e detenido, nan ta hincé den un auto di polis y no ta jama un ambulance cu ta miho equipa pa por a scapa su bida ainda. Mi ta puntra mi mes con hopi BIDA di un ser humano ta bal pa e polisnan involvi den e morto tristo di sr. Mitch Henriquez.
Cu sr. Mitch Henriquez haja pas eterno y su famia e forsa pa un dia surpasa nan dolor.
Un dia bo lo biba e momento magico aki na bo isla: pasobra Aruba ta un Dushi Tera!’
Dos siman pasa mi a bay un concierto cu mi nieto den un stadion grandi na Hulanda. Tabata e prome wega tambe di Hulanda y e organisadornan a combina e concierto y e wega di futbol na un forma hopi sabi. Den e stadion tabatin pantajanan supergrandi pa wak e wega entre e dos mitanan di e concierto. Tabata un experencia bunita, casi magico pa mira un stadion jen di hende bisti na oranje y cu un solo pensamento y focus: ‘Tur kier pa Oranje gana!’.
Semper ora mi experencia un evento masal asina, mi ta sinti e deseo pa un dia biba un actividad asina cu ta uni gran parti di nos pueblo chikito di Aruba den un solo curason y pensamento.
No solamente di pafo, pero di paden. Den un union cu ta crea e energia ey cu ta hasi cosnan grandi posibel y juda sana un pueblo y su famianan unda cu tin mester.
Den mesun rosea mi ta sinti cu ta lastima cu cada dia mi ta lesa den corant y via medionan social cu tin asina tanto violencia, ladronicia, accidente y desunion. Mi ta lesa e vocabulario cu hubentud ta usando cu otro y mi ta pensa. ‘Unda respet a keda ora ta usa palabranan hopi mahos pa insulta otro’. Mi ta mira mescos den scenario politico.
Y mi curason ta bolbe bay bek na e momentonan magico di e concierto y mi ta pensa ‘Un dia, Ingrid. Un dia bo lo biba e momento magico aki na bo isla: pasobra Aruba ta un Dushi Tera!’.
Mas nos afirma e negativo, mas nos ta atrae. No duna scuridad mas forsa cu e tin di su mes. Mas nos ta entretene nos mes cu ne, mas e lo crese. Esaki ta ley di Universo. Nos forsa como hende ta juist pa haja forsa inspirativo bek den momentonan di conflicto. Ta aki e curason humano ta florece.
Mas nos afirma e negativo, mas nos ta atrae. No duna scuridad mas forsa cu e tin di su mes. Mas nos ta entretene nos mes cu ne, mas e lo crese. Esaki ta ley di Universo.
Nos forsa como hende ta juist pa haja forsa inspirativo bek den momentonan di conflicto. Ta aki e curason humano ta florece.
Jammer, pasobra nos por sinja tambe di sabiduria. Pero hopi biaha hende ta bira comfortabel y ta lubida cu bida no ta esey so. Loke a pasa cu Hermin Wiels ta un expreshon mas di loke ta reinando na nos mundo. Hopi polarisacion y pensamento y deseo negativo.
Te dia nos para keto y cuminsa bolter e balansa cu nos pensamento y accion, nos lo por mira un cambio. Pero e ora di curason. E ora hendenan manera Hermin Wiels, Pim Fortuin, John Lennon, Martin Luther King, John f. Kennedy, Hesus y asina hopi mas lo no a muri por nada.
E ora nos sa cu cosnan malo por hiba nos na e curason di pas y amor cu ta hinca den cada un di nos
E caso liga na e articulo ‘Pèrdida di señorita no ta nifiká ku tabatin relashon seksual’, publica maart 31, 2013. Tristo pa lesa con poco balor palabra y pruebanan medico di un mucha parse di por tin den corte, den e caso aki na Corsow.
Fuente: Notisia 360
WILLEMSTAD – Despues ku den korte di promé instansha e pareha Oomen a haña kastigunan di 5 aña i 12 luna, respektivamente, e siman aki Korte di Apelashon, Prokurador General a pidi apénas 3 luna pa e hòmber i ‘vrijspraak’ pa su kasá. Konsiderando ku den promé instansha asta Ministeiro Públiko a pidi 8 i 3 aña pa nan, por bisa ku loke a pidi awor ta práksikamente nada. I no keda sorprendí si nan sali kompletamente liber dje akusashon. Si mester bai tras di e loke ku a bin dilanti den korte, anto e kriatura(nan) a pasa periodonan largu di trouma i doló, si tuma na konsiderashon ku ta trata di un hòmber ku kurpa korpulento i klaramente un persona ku ta aparentá di ta hopi brutu i e muchanan apénas 12 aña di edat. E loke ku a keda deskribí ta un abusu total, esta e kriatura muhé, mester a hasi sèks oral, masturbá e hòmber i tambe soportá sèks vaginal ku el a deklará tabata hasi hopi doló kada bes ku esei tuma lugá. E promé biaha e kriatura a deklará ku el a keda den sanger. E hòmber na vários okashon a trata di penetrá anal, pero esei no tabata bai i e kriatura tabata grita i yora i rebeldia kontra di e intento anal. E echo ku e tata mes tabata pasa e kriatura aki e asina yamá ‘prikpil’ o sea angua pa no sali na estado, el a bisa e mucha ku si e tene sèks anal e ora ei e ta evitá di pasa angua. Esta den un intento pa e kriatura soportá e sèks anal i evitá pasa angua. Tin indikashon ku e hòmber a kometé e mesun abusu seksual ku otronan o sea a intentá kontra di muchanan ku ta pasa algun dia serka nan. Na un okashon e mama a habri porta i haña su kasá den ful akshon ku e kriatura.
Ora e yu kriatura rebeldia i no ke hasi sèks, e hòmber ta lag’é drumi sin paña abou den kamber den èrko sin laken pa e tapa. Durante tratamentu dje kaso aki den Hof e pareha a trata di konvensé korte di tur manera ku tin dje muchanan ta rebelde, ku nan tin influensha riba otro, i e motibu ku a pasa prikpil ta pasobra esun kriatura ei ta bai kaya i ta kana hopi ku otro mucha hombernan. Prokurador General a duna di konosé ku e no ta mira pruebanan konvinsente i komo tal a pidi apénas 3 luna pa e homber mientras ku su kasa lo ta liber di persekushon penal. Korte lo dikta sentensia dia 16 di aprel.
Pornografia infantil lo stop ora anos como ser humano adulto para keto, para keto di berdad cu nos curason y pensa ‘KICO TA E DERECHO DI BIDA Y FUTURO DI UN CRIATURA?’. Derecho di mucha ta cuminsa ora ta mira di berdad kico ta na bienestar general.
Pornografia infantil lo stop ora anos como ser humano adulto para keto, para keto di berdad cu nos curason y pensa ‘Kiko ta e derecho di bida y futuro di un criatura?‘. Derecho di mucha ta cuminsa ora ta mira di berdad kico ta na bienestar general. Den caso di mucha, mas ainda, pasobra e mucha mester di e hendenan adulto pa proteg’e ora e mes no por hasi esaki pa su mes. Continue reading “Stop pornografia infantil ta responsabilidad di cada un di nos…”
Nos sombra ta pone nos kere cu nos no merece pa ta e ‘superstar’ den nos mes bida.
Ta e sombra aki, e parti scur di nos, e partinan cu nos a oprimi di nos mes cu ta separa nos di ken nos berdaderamente ta.
Tip di Van Dorp: ‘Un bon buki – Het Schaduw Effect’.
Tur cos a cuminsa cu e meneer di scol cu a bisa cu nos ta bobo, e mucha di scol cu a tenta nos of e prome amor cu a bandona nos. Nos tur tin momentonan doloroso y bergonsoso cu nos a sconde y despues di tempo e emocionnan aki a hasi nos bira mas duro y nan a forma nos sombra.
Ta trata aki di anshanan cu nos no a expresa, e berguensa hororoso, e remordimentonan cu ta come nos dor di no enfrenta nos problemanan.
Cerca majoria hende tur e problemanan aki por bin di un solo momento cu tabata crucial den nos bida. Pero tambe por ta cu nos a laga cosnan cu nos no kier enfrenta acumula durante hopi anja.
E introduccion di e buki ta bisa: Tur hende tin su parti di sombra. Si nos sigi nenga nan y sconde nan, nan por bira un poder cu posiblemente por destrui nos bida. Sombra tin su efecto riba e comunidad tambe, segun Deepak Chopra, un di e escritornan. Debby Ford ta papia di su propio experencia – e tabata adicto – y ta splica con nos por sera pas cu nos mes, cu otro y cu e mundo. Marianne Williamson ta mustra riba e forsa di resamento, hasi sacrificio, pordon y amor. Pasobra solamente lus por core cu sombra. Continue reading “Con pa usa e forsa di nos sombra pa trese cambio den nos bida”
Pakico saca un mucha di su ambiente confia, si e ta e victima di un adulto cu a maltrate? Cos pa pensa riba dje! Un ehempel di Hulanda…
De gemeente Rotterdam heeft een nieuw wapen tegen kindermishandeling: het actief inzetten van huisverboden. Dat gebeurt nu al met enige regelmaat, maar Rotterdam wil het structureel gaan inzetten als aanvulling op bestaande maatregelen, zoals het kind uit huis plaatsen onder toezicht van de kinderbescherming. Dit protocol maakte de Rotterdamse wethouder Hugo de Jonge vandaag bekend. Het instrument moet ook sneller worden ingezet als professionals, zoals onderwijzers of peuterspeelzaalmedewerkers, sterke vermoedens hebben dat de veiligheid van het kind in het geding is. Het Openbaar Ministerie in Rotterdam heeft het idee om huisverboden vaker in te zetten bij kindermishandeling bij de gemeente geïnitieerd. Continue reading “Tip pa maneho social. Rotterdam – kind slaan, huis kwijt”
Violencia sin sentido… e ta presente den diferente pais… na Aruba nos por bisa cu loke a sosode cu e graf di defunto Betico Croes ta un forma di Violencia sin sentido hopi macaber… Nos tur por juda evite… www.comprondiendobida.com
Siman pasa Hulanda a experencia matamento masal den un mall dor di un mucha homber jong cu a pone gran parti di e pais den shock. Esaki ta ‘on-hollands’, no-hulandes, hopi hende a expresa. Hulanda ta un pais tolerante. Den weekend Aruba a lanta cu e situacion macabre unda a haja e graf di defunto Betico Croes habri y su caha poni su dilanti. Algo increible pa hopi hende y mescos cu nan expresa na Hulanda, mi opinion ta cu esaki ta ‘no-Aruba’. Cu esaki mi kier men cu mi no por imagina mi mes cu algo asina por tuma lugar den e pais cu mi a lanta aden. Aruba ta un isla unda nos ta respeta e ser humano y su comienso y su fin. Mi no kier ta parti di e discushon ken lo por a hasi’e, pasobra esaki ta trabou di e autoridadnan competente. Si mi kier hasi un jamada na cada ken cu ta stima Aruba pa hasi un saminacion di consenshi y duna nan granito di arena pa hasi Aruba bek un isla di pas… te majan… ora nos kier scirbi mas con nos por reemplasa violencia pa pas, harmonia y responsabilidad pa un pais y mundo miho…
Drumi den pas, den momento asina podise ta loke mas nos tin mester….


text:
Oranjestad-Diabierna awor, 1 di januari 2016 ta un fecha historico cu nos no por laga pasa sin mas, ya cu nos ta recorda cu 30 aña pasa nos pais a obtene su Status Aparte. Siguramente e fecha aki lo keda graba den historia di Aruba como culminacion di un lucha di un pueblo pa su libertad y cu esaki a ser realisa den apenas 15 aña. Pa por comprende e trayectoria cu Aruba a pasa aden pa por a logra su Status Aparte lo ta bon pa duna un descripcion breve di e lucha cu a ser hiba e tempo ey pa awe nos ta un pais liber den Reino Hulandes.
Inicio di e lucha sagrado
Dia 9 di februari 1971 Betico Croes a funda su propio partido, esta Movimiento Electoral di Pueblo (MEP) cu despues a resulta e vehiculo principal pa concretisa e libertad di e pueblo Arubano. Na 1972 durante un conferencia di Comision di Reino na Suriname, Betico Croes den forma sorpresivo a bandona e conferencia aki na momento cu e partidonan di Antiyas tabata boga pa un federacion Antiyano di 6 isla a base di ‘one man one vote’. Den e mesun aña ey un delegacion di e 3 lidernan di fraccion den Eilandsraad a bay Hulanda pa convence Hulanda di e deseo di e pueblo Arubano pa su libertad.
Manifestacionnan masal
Dia 18 di maart 1973 un manifestacion masal a wordo organisa den Wilhelminastadion y esaki dilanti di parlamentarionan Hulandes y Antiyano. Dia 18 di maart 1975 miles y miles di hende a subi caya pa e Marcha di Libertad cu flambeu y cu a pasa den e cayanan di Oranjestad. Alavez den e mesun aña ey un mocion di Eilandsraad a wordo acepta pa hiba misionnan pa exterior (e.o. pa Hulanda, Venezuela, Colombia, Panama, Costa Rica, Inglatera, Nacionnan Uni y OEA) en busca di apoyo pa e lucha di e pueblo Arubano. Tur e misionnan aki a wordo encabesa pa e lider Arubano Betico Croes, kende tabata goza di un inmenso aprecio, respet y reconocimento internacionalmente.
Dia 18 di maart 1976 Aruba a inaugura su simbolonan di union y libertad, esta su Himno y Bandera. Den e mesun aña ey a aproba den Eilandsraad e ortografia Arubano, esta nos ortografia etimologico.
Augustus Scur
Dia 25 di maart 1977 un referendum a wordo organisa y como resultado, 83% di e pueblo a opta pa un Aruba Independiente y a rechasa e federacion Antiyano. Den e mesun aña ey tabatin e accionnan di Augustus Scur cu a desemboca den un paro nacional cu a dura mas cu un siman. Ta danki na e accionnan aki Hulanda a dicidi di habri porta pa scucha realmente kico ta biba bao di e pueblo Arubano. Un delegacion consistiendo di tur partido politico, gremio comercial, sindicatonan y clero a wordo ricibi oficialmente door di gobierno Hulandes.
De kogel is door de kerk
Na maart 1983 e Conferencia di Mesa Rondo a base di 33 punto di consenso a bay di acuerdo cu e Status Aparte di Aruba na 1986 y Independencia na 1996. Premier Lubbers a declara na final di e conferencia ey: ‘De kogel is door de kerk’.
Na 1984, despues cu refineria Lago a anuncia su ciere, Betico Croes cu determinacion a declara ‘cu of sin Lago, Aruba lo bay pa su Status Aparte’.
E trabaonan di preparacion pa nos Status Aparte tabata inmenso. Nos lider honorario, sr. Nelson Oduber a ser nombra como coordinador pa prepara henter e proyecto pa realisa ehecucion di e resultado di Conferencia di Mesa Rondo di 1983.
Status Aparte a bira realidad
Den un tempo hopi corto mester a prepara e Constititucion di nos pais, con nos por bira un pais cu su propio Parlamento y Gobierno, un forma nobo di cooperacion cu e gobierno di Antiyas, con lo separa e bienesnan, con lo introduci nos propio Banco Central, nos propio florin, con lo bin cu un propio Corte, Ministerio Publico, Procurador General, Raad van Advies, Algemene Rekenkamer, Gobernador, propio Cuerpo Policial, nos propio SVB, con lo tuma tur e landsambtenaarnan na Aruba. A prepara tambe e organisacion y structura di e pais Aruba cu su ministerionan y cual ta e departamentonan y tareanan di cada ministro lo ser encarga cun’e y cual ta nan responsabilidad. Tur e preparacionnan aki tabata necesario p’asina Aruba den forma responsabel por a drenta su Status Aparte dia 1 di januari 1986. Lamentablemente dia 31 di december 1985, net algun ora promer cu Aruba drenta su status nobo, e arkitecto, constructor y realisador di nos Status Aparte Betico Croes a accidenta tragicamente, a bay den coma y consecuentemente no por a mira ni un seconde di e nacemento di pais Aruba. Un ideal cu el a biba y muri pe.
Pabien pueblo cu e 30 aña di Status Aparte, danki pa biba e momentonan aki hunto cu nos. Na tur cu a bay laga nos, nos ta spera cu den Reino di Dios nan por ta contento di a haci algo grandi y historico pa Aruba. Nos semper lo keda recorda nan como soldaatnan di e lucha Arubano y esnan cu a yuda corona esaki cu exito. En especial danki na nos Libertador Betico Croes pa tur loke el a haci durante 15 aña di lucha, sacrificio, sodor, sanger y lagrima pa awe Aruba tin su Status Aparte, un pais autonomo den Reino Hulandes.


text:
For 2016 Fundashon Alton Paas ta situa na Winkel centrum colon. Esei a trese e reto di parkeer spesial pa e klientenan ku ta bin train na AP Center. Ta klientenan ku ta huza rolstul i ku difikultad di kana. A logra via e maneho di colon pa aloka 4 parkeerplaats spesial i ku nos por a designa spesial pa klientenan ku un desabilidat.
Sinembargo regularmente hende nan ku no tin un desabilidat tog ta huza e parkeerplaats i hopi bia e preteksto ta ku e persona no ta mira ku ta un parkeerplaats spesial pa un persona ku un desabilidat.
Despues di a aserka CWM pa un sosten nos a haña e grato notisia ku via e fundashon Stichting Signaal Sosial nos lo haña e parkeerplaats renobá kompletu. Awor e parkeerplaats nan ta mas bisto i ta kumpli ku standarte nan internashonal pa parkeerplaats aksesibel.
Fundashon Alton Paas ta hopi kontentu i agradesido pa e donashon aki di Stichting Signaal Sosial i ke stimulá mas organisashon pa krea parkeerplaats nan aksesibel ku ta kumpli ku standarte nan internashonal ya e parkeerplaats ta haña mas respet.


text:
Pronóstiko di tempu pa Kòrsou i bisindario bálido te djasabra mainta 06:00 o.l., 3 di sèptèmber 2022.
Pronóstiko
Pronóstiko di tempu pa Kòrsou i bisindario bálido te djasabra mainta 06:00 o.l., 3 di sèptèmber 2022.
Kompilá: djabièrnè 2 sèptèmber di 2022, 05:00 o.l. (09:00 UTC).
Tempu: Por lo general parsialmente nublá ku chèns pa lokalmente algu di áwaseru durante di dia. Bientu suak lo sòru pa un sintimentu di kalor.
Temperatura máksimo lo alkansá 34ºC i temperatura mínimo 27ºC.
Solo ta sali 06:25 i ta baha 18:46 o.l.
Bientu: For di direkshon prinsipalmente nortost i suak te moderá, forsa 2 te 4 (7 te 30 km/ora, 4 te 16 nudo).
Situashon general: Un fluho di bientu relativamente suak lo prevalesé durante e siguiente dianan i esaki ta kontribuí na un sintimentu di èkstra kalor. Mas aleu, humedat den nos área lo oumentá, di manera ku e chèns pa awa kai ta oumentá levemente aserkando e wikènt.
Kondishon di laman: Por lo general trankil ku altura di olanan serka di 1 meter (3 pia).
Sistemanan tropikal signifikante: Un área di preshon abou basta amplio lokalisá awe tardi riba osean Atlántiko, na mas o ménos 1000 kilometer parti pariba di Laman Karibe, por intensifiká durante e siguiente dianan i bira un siklon den un pasashi proyektá pa wèst – nortwèst. Miéntras tantu, mas riba e parti sentral di Atlántiko Nort a forma ayera mainta tormenta tropikal Danielle. Ningun di e dos sistemanan tropikal aki ta un menasa pa Kòrsou.
Fenómeno spesial: Ningun
Perspektiva te djadumingu mainta: Parsialmente nublá ku chèns pa algu di áwaseru.
Meteorólogo: Rombley


text:
Lokal
Ela parti su kas na 4 i tabata kobra tres suma di alkiler
WILLEMSTAD. Un YDK ku for di 2019 ta alkilá un kas grandi na Amsterdam, a haña ku ta un lastima ku mientras e tabata na Kòrsou e kas tabata será pornada di manera ku ela disidi pa parti e kas den varios kamber i alkilá esakinan ku algun portuges ku ta traha pa un kompania di aviashon na Ulanda.
Einan ela violá varios regla ku ta goberná bou di ki kondishon un hende por alkilá kamber ku otro hende.
Ora polis a bin kontrola pasobra ne kas, ela splika nan ku ta den su ousensia e homber ku ela alkilá e kas a partié den varios kamber.
E kas tin un solo piso i kuater kamber i ta destina komo vivienda i tempu ku e a registrá e kas no tabatin hende ta aden.
Te dia ku inspektornan di munisipio a bai kontrolá ora nan a haña rapòrt di polis i a topa e YDK kende a splika ku na tur tin tres hende ta biba den e kas pero nan no ta registrá komo habitante pasobra e YDK a bisa ku nan no mag registrá pero tur tres ta traha pa un kompania di aviashon ku tin ofisina na Ulanda.
E YDK mes ta biba den e kas for di aprel 2019 i ela bin haña un portuges ta biba kaba i despues un otro a bin aserka.
E anterior inkilino a pasa e yabi pe i pa luna e tabata manda € 500,- di alkiler pa paga alkiler.
Na tur e otro YDK tabata manda € 1.600, -,pe persona di kontakto pero e no tin kontrat di alkiler.
Munisipio a klap e un but di € 12.000,- pasobra ela parti e kuater den kamber pa kual e no tabatin permit.
Na tur tabatin tres diferente hende ta alkilá e kambernan i tur tabata uza e mesun baño i kushina.
E YDK mes kende tabata alkila e kas serka otro hende a hasi esei pasobra e tabata na Kòrsou pa stazje peor ela meldu tur kos ne doño.
Segun e, ta ku dos partido e tabata alkilá kamber: unu ku un solo portuges, otro kamber ku otro portuges i e terser kamber ku otro portuges pero ku nan tabata pareha i tabata forma un famia.
E inspektornan a sospechá chanchuyo mesora pasobra un di nan ni sa papia ulandes.
Segun e YDK, ta dos espasio e tabata akil´´a ne portugesnan i esei ta legal.
Pa regla dos adulto so por alkilá kamber den un kas pero e tabata tres suma di alkiler
E wesnan naturalmente no a kere den webu di gai pasobra simplemente e tabata alkilá tres kamber ku tres hende.
Pe violashon aki ela haña e but di 12.000 euro pero ela reklama ku e but ta muchu haltu pero no a bisa dikon.
I si e no por paga e but den un tiru, e por pagé na kuota.
Lokal
Sentensia den kaso inex….. Robo di 600 kilo di kokaina for di warda di polis un frakaso total
WILLEMSTAD. Ayera korte di promé instansia a dikta sentensia den e kaso di ladronisia di 600 kilo di kokaina for di warda di polis na Rio Canario, loke a sosodé na òktober 2018.
Ta un kaso ku a sakudí e komunidat di Kòrsou kompletu, a haña atenshon den eksterior i a pone kuerpo polisial internamente ariba abou pasobra no ta nada normal ku ta logra hòrta for di prizon.
Polisnan mes na sierto momento tabatin miedu, tabata deskonfiá otro, no kier a papia i no tabata sa kon anda, mirando e suseso teribel ku a surgi di e ladronisia di droga for di warda di polis. Pa kolmo a resultá ku a uza ekiponan sumamente pisá i sofistiká ku tabata hòrtá for di Brantwer, anto e idea ku aki ta trata di trabounan hasí pa e gèng ARMY a trese ainda mas sustu den tur hende su kurpa, pasobra ta keda demostrá ku e grupo aki klaramente no ta baha kabes pa apsolutamente nada, ningun hende ni instansia.
Awor pa kolmo tur 3 e sospechosonan den e kaso aki, inkluso e agente polisial Mariens Mariano di 33 aña di edat, a sali liber di e akusashon ku nan tabata metí den e kiebro aki den warda di polis na Rio Canario. Korte únikamente por a sentensiá Mariens Mariano na 6 aña kastigu di prizon pa su envolvimentu den importashon di 340 kilo di kokaina, trafikashon i malversashon kometé ku su arma di kandela reglamentario.
Na opinion di korte deklarashonnan di testigunan anónimo no ta pruebanan sufisiente.
Kantidat di testigunan anónimo tabatin, anto pa kolmo ku deklarashonnan ku ta kontradesí otro.
Por ehèmpel tabata papia di testigunan ku a keda identifiká komo A17, A18, A19, A20, A21, A22, pero al final nada kontundente no a bini afó. 5 otro siudadano a keda kondená, pasobra nan tabata metí den e otro trafikashon di droga ariba menshoná.
Un sospechoso a risibí kastigu di trabou di 100 ora i 4 otro sospechoso a haña kastigunan di prizon ku ta varia di 6 pa 24 luna.
Mas aleu den e komunikado ku Ministerio Públiko mes a emití ta bisa ku 2 ruman di 27 i 21 aña a keda kondená na kastigunan di prizon di 3 i 7 aña pa e rason ku nan tabata envolví den menasanan serio ku arma di kandela i poseshon di arma di kandela. E ruman mas hóben (esun di 21 aña di edat) a keda kondená pa preparashonnan hasí pa kometé asesinato, trafikashon di droga i estafa di un empresa di seguro. E siguiente kastigunan a keda diktá pa e personanan menshoná:
– Julio Cesar Sanchez Pretel, kolombiano di 62 aña di edat, 2 siman di prizon, mas un kastigu di trabou di 100 ora i un periodo di prueba di 2 aña.
– Niolan Anthony Lopez Penha di 38 aña di edat, kastigu di prizon di 24 luna.
– Judrick Gregoria Urbano di 27 aña di edat, kastigu di prizon di 36 luna.
– Curtis Ginneton Jones di 38 aña di edat, kastigu di 6 luna.
– Rachid Urbano di 22 aña di edat, kondená na e suma di daño i perwisio di Nafl. 6.243.90
– Alberto Paula Toribio nasé na Repúblika Dominikana di 32 ana di edat, 6 luna di prizon.
– Mariens Migelangelo Mariano (eks agente polisial) di 33 aña di edat, 6 aña kastigu di prizon.
– Ingemar Timothy Tromp di 28 aña di edat 12 luna kastigu di prizon.
Lokal
Kuminsa ku kouseband…… “Nos tur ban kunuku, planta i krese nos pais”
Willemstad — Siman di kultura dje aña aki tin komo tema: ‘Ban Kunuku, Ban Planta’. Bida ta kuminsá ku plantamentu di mata. Plantamentu ta krusial den desaroyo di kultura di hende rònt mundu.
E mata ta kuminda — fruta, bèrdura — nesesario pa sobrebibensia i salú di hende i bestia, i ta forma parti di kultura di un país.
Tantu den su forma krioyoyo di prepará kuminda i komo parti di selebrashonnan spesifiko manera Pasku, risibimentu i selebrashon di aniversario. Laga nos tur ban planta. Djis kòrda riba e fiesta di Sehú, kaminda kosecha, baile, músika i presentashon di fruta i bèrdura kosechá na kunuku ta bin huntu den un selebrashon kultural ku musika i kanto tipiko di nos país. Tur aña nos ta marcha i selebrá den kayanan di Otrobanda lokual nos a kosecha den kunukunan di Bandabou i Bandariba. Den e kuadro di e selebrashon kultural ‘Ban Kunuku, Ban Planta’, e skol básiko ‘Fatima College’ a pidi Partido Inovashon Nashonal (PIN) pa duna un workshop di plantamentu pa hinter e skol.
Ayera 28 di september 2022 PIN a siña e muchanan di e diferente añanan eskolar for di nos chikititunan (“kleuter”) te ku grupo 8, un total di mas o menos 350 mucha, kon ta poné tera i planta ku simia den un kùp. PIN a spliká e muchanan kon ta kuida pa e simia lanta kabes i bira un mata ku después por planta den un baki mas grandi of den tera, hasta den un krans di otro mata pa spar awa. Nos a skohé bonchi largu, “kouseband”, pasobra e ta nasé den menos k’un siman i ya den mas o menos 3 luna di tempu por kosechá. Kouseband ta un bonchi fasil pa prepará na diferente manera, hopi dushi i salú! Un danki di kurashon na direktor, staf i maestronan di Fatima College ku a mira e importansia di laga mucha siña planta for di chikí. Laga nos tur ban planta!
Lokal
Colon ta e promé barku ku ta trese karga pa almasená na Bullenbaai
Willemstad- Djarason 28 di sèptèmber, pa 4’or di atardi, a marka un momentu históriko ora ku e botonan di tou Manta i Ola i e boto NC 6-L di Kompania di Tou Kòrsou (KTK) a guia e barku Colon pa mara na Bullenbaai Jetty-1. E barku Colon a bini ku un karga di 600.000 barí di ‘fuel oil’ pa almasená na nos terminal. E terminal di Bullenbaai ta un terminal kaminda normalmente ta almasená krudo na gran eskala. Durante di e último 4 simannan, Curaçao Refinery Utilities (CRU) a realisá hopi trabou pa perkurá ku e terminal ta kumpli ku e normanan di seguridat haltu rekerí, i alabes a kombertí parti di e terminal den un terminal dediká speshalmente na almasenahe di ‘fuel’. Entretantu CRU a bolbe duna oportunidat di empleo na 20 èks-trahadó. Oumento di aktividatnan na e terminal na Bullenbaai sigur ta nifiká mas aktividat pa KTK tambe.
E barku Colon a trese e promé karga di produktonan petrolero pa almasená na Bullenbaai komo parti di e akuerdo entre CRU, e kompania supsidiario di Refineria di Kòrsou (RdK), kual ta permití Caribbean Petroleum Refinery (CPR) almasená produkto na e terminal di Bullenbaai. E akuerdo di almasenahe ta pará lòs for di e akuerdo di mas aña pa operashon di refineria i e terminal na Bullenbaai ku Refineria di Kòrsou i CPR ta negoshando aktualmente. E akuerdo ta enserá ku lo por almasená te ku 7 mion barí di produkto na e terminal.
CRU i RdK tabatin basta trabou di preparashon promé ku por a kuminsá risibí produkto pa almasenahe na Bullenbaai atrobe. E trabounan a keda konkluí nèt na tempu pa por a risibí Colon komo promé barku. E terminal awor por almasená 2.4 mion barí di fuel oil, 4.1 mion barí di krudo i 350 mil barí di ‘diesel’. CPR lo hasi uso di henter e kapasidat di almasenahe, pues por spera mas barku ku produkto pa almansená próksimamente na Bullenbaai. Oumento di aktividatnan na Bullenbaai ta kontribuí na sosten di KTK komo un di e servisionan ku ta vital pa realisá aperturá di nos refineria.
Mientrastantu, e negosashonnan entre RdK, Gobièrnu di Kòrsou i CPR ta kanando ku e meta firme pa yega na un ‘Heads of Agreement’ mas pronto ku ta posibel.
Daily Nobo
Sentensia den kaso inex….. Robo di 600 kilo di kokaina for di warda di polis un frakaso total
Kuminsa ku kouseband…… “Nos tur ban kunuku, planta i krese nos pais”
Colon ta e promé barku ku ta trese karga pa almasená na Bullenbaai
Dianan Marítimo 2022 Sektor marítimo ta di sumo importansia pa Kòrsou
Segun Ministerio di defensa: 23 miembro di alto rango di kuerpo polisial na Colombia a renunsia
Violadó di yu di kriansa a bai apelá kastigu i a haña mas aña aserka
Kuminsá orientá mucha di skol di trempan riba tentamentu na skol
Mark Mingo ta demandá OM pa miones di florin!
Parlamentonan di Kòrsou, Aruba i Sint Maarten a kobardiá ante Ulanda
Curator kier a kobra PDVSA US$41,6 mion pa un debe di US$1.777.740
Trending
-
Lokal6 days ago
Violadó di yu di kriansa a bai apelá kastigu i a haña mas aña aserka
-
Lokal7 days ago
Kuminsá orientá mucha di skol di trempan riba tentamentu na skol
-
Lokal6 days ago
Mark Mingo ta demandá OM pa miones di florin!
-
Lokal2 days ago
Parlamentonan di Kòrsou, Aruba i Sint Maarten a kobardiá ante Ulanda
-
Lokal7 days ago
Curator kier a kobra PDVSA US$41,6 mion pa un debe di US$1.777.740
-
Lokal7 days ago
Rapòrt tokante kombatimentu di tentamentu i diskriminashon den skolnan
-
Lokal7 days ago
YDK a haña but di Sociale Zaken Ulanda i mester paga Bijstand bèk
-
Sosial7 days ago
Jeny Minguel Miss Curaçao Holland 2022 rumbo ‘Miss Petit World 2023’


text:
Minister di SOAW ke introdusi un maneho nobo pa permit di trabou.
Durante siman pasa, mi a hanja diferente reakshon i pregunta riba un publikashon den un korant matutino di Korsou, kaminda Minister di SOAW ke introdusi un maneho nobo pa permit di trabou. Segun e reakshon ta drenta mí a disidi di splika kiko ta kontenido di:
1) e maneho nobo,
2) e maneho ku tin aktualmente,
3) konklushon riba e maneho nobo ku supuestamente mester drenta na vigor.
1) E dekreto nobo ta ensera ku durante un anja lo stop di duna permit di trabou nobo na un lista grandi di okupashonnan riba e tereno laboral. Ta trata di okupashon manera e dekreto mes ta bisa “ongeschoolde en laaggeschoolde beroepen” (tira un bista riba e lista di trabounan) Despues di un anja ku a introdusi e dekreto aki, Minister lo evalua e efektonan di e dekreto. E dekreto aki ta pa dunado di trabou (werkgevers).
Tambe e dekreto ta stipula ku pa motibunan ekonomiko Minister por evuala ku den un situashon partikular e lo NO duna permit di trabou si ta trata di un funshon ku no ta riba su lista i tambe pa e mesun motibu di ekonomia Minister SI por outorisa permit di trabou den un kaso partikular na un funshon ku ta riba e lista menshona.
2) Aktualmente tin un maneho pa e dunado di trabou kaminda ta stipula ku e tin ku hasi un pre-aplikashon na SOAW serka na e asina yama “banko di vakatura” prome ku introdusi un permit di trabou. E pre-aplikashon aki ta konta tantu pa e werkgever ku ta hasi petishon pa prome biaha i pa werkgever ku ta renobando un petishon di trabou.E pre-aplikashon ta keda en prinsipio 5 siman pa evalua na banko di vakatura pa asina por kontrola si en berdat no tin hende lokal pa hasi e trabou. Si akaso tin hende lokal e donjo di trabo lo hanja un karta pa pone na altura ku e mester duna e persona aki un chens prome. Naturalmente tur donjo di trabou ta tene un kombersashon ku e persona pa wak si e persona i e donjo kisasm por traha ku otro. E maneho aktual aki tin hopi problema ku n’e.
Na prome luga pre-aplikashon ta tarda mas ku sinku siman; ora un donjo di trabow ta hasi renobashon riba e formulario. E ta obliga di bisa ku ta un vakatura nobo e ta habri. Si e kantidad di persona lokal ku banko ta ofrese ta hopi abou, por ultimo, e datosnan no ta vigente mas, i no por drenta den kontakto ku e persona. Na final di kuenta nos por konklui ku e kantidad di datos ku e asina yama “banko di vakatura” tin ta hopi limita.
3) Analisando e maneho nobo, Minister ta basa su mes riba
1) un ekonomia no agradabel
2) riba e kantidat di desempleadonan ku tin aktualmente
3) preferensia di dunado di trabou pa ku esranhero
4) E estranhero ta aksepta entrada mas abou, I hopi ta produsi mas tantu, nan ta mas fleksibel, I nan ta traha den sistuashonnan menos agradabel. Pa kolmo nan no konose leinan vigente, i yen otro asuntunan mas.
Remarkabel ta ku Minister su pensamentunan no ta basa riba hechos. Den e dekreto Minister mes ta bisa ku riba tereno laboral tin hopi manipulashon i ku e sirkumstansianan no ta saludabel. Nos Inspekshon Laboral no ta funshonando. No ta nada stranjo ku nos mes hendenan no ke traha bou di kondishonnan asina aki.
Komo abogado ku a kombersa ku personanan versa riba e tereno di labor, i ku a hiba kaso di “leshon den area di trabou korte, mi sa ku ta un hecho ku hopi di nos hendenan ta traha den situashonnan no agradabel i hasta bou di menasa. Nos mester drecha e situashon pa TUR hende; esei ke men di ku nos leinan antikua tin mester yega nivel modern a base di e proseso parlamentario sigur si nos ta respeta I uni nos mes na nivel moderno di e tratadonan di ILO (= International Labor Organisation). Tin hopi problema riba area di trabou. No tin kontrol, tur dia tin hende herida fisikamente i mentalmente. Mientras drechamentu di nos leinan laboral no ta un prioridat den e dekreto nobo aki. Gobiernu ta bai hinka nos hendenan lokal den un situashon di labor NO agradabel, NO optimal, Ni produktivo. Esei ke men, Minister a disidi ku donjo di trabou no tin mag di pidi permit, pa asina forsa nos hende bai traha, pero e situashon di trabou, si nos titular di SOAW no a drecha!!!
Nos pueblo merese un maneho sigur I inos hendenan mester bini na prome luga, e maneho mane e ta, lo no produsi fruta pa nos ekonomia I desaroyo laboral.
Pues ya abo sa, mintras nos leinan laboral no drecha na nivel international Minister Ruthmilda Cicilia Larmonie krea mas ambiente di desempleo. Nos hendenan merese traha den un ambiente sano i sin manipulashon. No pusha nan den un ambiente laboral ku no ta saludabel. E no ta konta pa trahadonan lokal ni migrantenan ku ta bin buska un miho porvenir riba e baranka dushi aki.
Asina un hende drenta den servisio, lei di labor ta konta pe tambe.Un gobierno tin e deber di solushona e tipo di problemanan aki den bon konsulta ku organisashonnan di donjonan di trabou i di empleadonan. Anto sin lubida di konsulta ku ekspertonan laboral independiente, den ARBO I den Gobiernu mes.


text:
En connecion cu e dianan di “Free Parking” cu falta ainda 22, 23, 24 y 31 di december proximo, cu no ta permiti pa parkeer den e vaknan geel, ni ariba asera, ni unda no tin vaknan of espacionan cu ta stroba visibilidad di e automobilista of peaton, tur locual ta fout parkeren.
Aruparking lo ta bai ta mas tolerante den e dianan aki cu e autonan cu no tin vergunning pa parkeer den e vaknan geel. Bo auto lo hanja un sticker y nos lo duna te cu mei ora, despues di mei ora aki bo auto lo wordo geklem.
Foutparkeren manera ariba asera of unda no tin vak pa parkeer etc. lo wordu sanciona di immediato pa evita accidentenan.
Aruparking ta pidi pa tene bon cuenta cu esaki pa evita inconvenencia nan innecessario.


text:
Mi miho amigo ta gay, kiko mi tin ku hasi?
Den e ultimo tempu nan aki hopi hoben ta Sali for di kashi I atmiti kun an ta gay. Klaro ku mayoria di e hoben nan aki ta deklara nan mes prome na nan amigo/a paso nan tin miedu di e reakshon di nan mayornan.
Nan ke konta ku e apoyo di nan “Best Friend” prome. Nan ta buska nan “Best Friend” pa konta kune pa yuda nan den e proseso difisil aki di deskubri nan mes identidat. Nan ta buska apoyo serka e persona aki, pero tin ora nan ta buska apoyo serka e persona nan robes ku alfinal ta daño so nan ta buska pa hasi e persona gay, dor ku nan ta “homophobico”.
Lokual ku un “Real Best Friend” yuda e persona aki pasa dor di tur kosnan malu ku hende ta pone pa pasa (p.e. bullying)
E persona nan aki tambe ta hende mesun kos ku nos I tambe kier ta felis. Un amigo/a gay no ta un maldishon ni un “viesderij” den bo bida, juist nan ta e persona nan ku mas ta soporta kos den bida I tog ta keda kubo paso meskos ku nan kier konta kubo nan ke pa bo sa ku bo tambe por konta kun nan.
Klaro ku tin ora bo ta tende kaso nan di algun persona gay ku ta tira riba nan amigo/a nan, esaki ta un situashon ferfelu berdat.
Pero sa si ku den un amistad tur hende mester tin nan luga. Un amistad ta algu balioso, no ta importa ken ta den e amistad ey kubo.
Balore I kuide paso un dia e persona straight/gay aki lo bandonabo I keremi bo lo sinti su falta.
I na tur e mayornan ku tin yu gay, un konseho: no ninga niun yu djis paso nan ta diferente, kòrda ku diferensha ta loke ta hasi nos uniko!


text:
Despues cu e barco Melbourne strait V-17 no por a drenta waf di Barcadera diamars, pa motibo di falta di espacio, esaki a logra drenta diahuebs.
Pero ASTEC ta bin cu otro sorpresa, caminda cu, e biaha aki nan ta culpa e huma di WEB di ta strobanan di traha. Pregunta ta keda: awo numa ASTEC a ripara cu WEB ta ey pariba mes y como cualkier planta den operacion, ta normal cu e ta saca huma.
Cada biaha ta bin cu’n excuse nobo pa tapa nan mesun ineficiencia. Ora cu a kere cu porfin lo por descarga, a bin resulta cu e huma di WEB ta esun cu ta strobanan, pa cual cu e barco no por wordo descarga.
E problema na ASTEC no ta di awo.Pero gerencia ta sigui hunga politica di avestruz cu e situacion aki. Gerencia no ta realisa cu pais Aruba su economia ta den wega akinan? Comerciantenan ta fada caba di e situacion aki. E situacion ariba waf di Barcadera ta un ‘ticking timebomb’
Nos di Masnoticia lo sigui e desaroyonan na ASTEC di cerca.


text:
Despues di a finalisa ku exito un estudio di un aña, diabierna ultimo binti aspirant a risibi nan certificado y diploma di ‘Buitengewoon Agent van de Politie’ (BAVPOL), for di man di Director di
Wardacosta di Caribe Hulandes, Frank Boots y Alpha Falbru, Directora di ‘Opleidingsinstituut Rechtshandhaving en Veiligheidszorg (ORV). E aspirantnan a risibi e diploma y certificado durante un ceremonia na Marinebasis Parera. Awor e aspirantnan ta agente di Wardacosta completamente desaroya y establese y nan ta bai reforsa e basenan di Wardacosta na Corsow, Sint Maarten y Aruba.
E aspirantnan aki a cuminsa ku e estudio Basico di Wardacosta, e ‘Basis Opleiding Kustwacht’ (BOK) na augustus 2021. Durante e cuater simannan despues nan a risibi nan formacion. E asina yama periodo ‘Samen Sterk’ durante cual nan a keda di test tantu mental como fisicamente. Despues di e simannan di formacion a cuminsa e sobra di e formacion BOK y entre otro nan a risibi lesnan basico di habilidat di tiru, habilidat noutico, habilidat di temanan di ley y proceso di embarcacion. E aspirantnan a haña bastante retonan fisico, mental y teoretiko y awor ta cla pa proteha y yuda e comunidatnan.
Durante e ceremonia tantu Director di Wardacosta, Frank Boots como Alpha Falbru Directora di ORV, a dirigi nan mes na e agentenan. Casi un aña e aspirant nobo nan a antisipa e dia aki. Despues di a lucha duru y pasa periodonan largu for di nan cas y famia, awor nan por celebra nan logro. E diplomanan a yega y awor e trabou na Wardacosta por cuminsa. E agentenan nobo dentro di poco ta bai e puntonan di sosten di Wardacosta na nan pais caminda huntu ku otro agente di Wardacosta nan lo bai traha riba lama.
Binti agente nobo pa Wardacosta Caribe Hulandes
Despues di a finalisa ku exito un estudio di un aña, diabierna ultimo binti aspirant a risibi nan certificado y diploma di ‘Buitengewoon Agent van de Politie’ (BAVPOL), for di man di Director di


text:
Pronóstiko di tempu pa Kòrsou i bisindario bálido te djadumingu mainta 06:00 o.l., 21 di ougùstùs 2022.
Pronóstiko
Pronóstiko di tempu pa Kòrsou i bisindario bálido te djadumingu mainta 06:00 o.l., 21 di ougùstùs 2022.
Kompilá: djasabra 20 di ougùstùs 2022, 05:00 o.l. (09:00 UTC).
Tempu: Por lo general parsialmente nublá ku algun áwaseru lokal.
Temperatura máksimo lo alkansá 33ºC i temperatura mínimo 27ºC.
Solo ta sali 06:25 i ta baha 18:54 o.l.
Bientu: Por lo general ost i moderá; forsa 4 (20 te 30 km/ora, 11 te 16 nudo). De bes en kuando basta fuerte den ráfaga; forsa 5 (31 te 39 km/ora, 17 te 21 nudo).
Situashon general: Durante di próksimo 24 ora, un ola tropikal lo aserká nos region i esaki lo influensiá e kondishon di tempu. Ta antisipá un oumento di nubianan ku por generá de bes en kuando algun áwaseru lokal.
Kondishon di laman: Trankil te moderá ku altura di ola entre 1 i 1.5 meter (3 pa 5 pia).
Sistemanan tropikal signifikante: Ningun.
Fenómeno spesial: Awe mèrdia 12:38 e solo lo ta eksaktamente riba Kòrsou den e posishon di e asina yamá Zénit. Komo resultado, nos isla lo risibí e máksimo radiashon di solo ku ta posibel na e momento ei. Ta solamente e kantidat di nubia ku por ta presente, lo por stroba esaki un poko. E situashon aki ta sosodé dos bes pa aña i e próksimo biaha lo ta dia 21 di aprel di 2023.
Perspektiva te djaluna mainta: Parsialmente nublá ku algun yobida posibel.
Meteorólogo: Rombley.


text:
Sesionnan di informacion tocante Flexpensioen-AOV
En conexion cu introduccion di Flexpensioen-AOV, SVb ta tene dos sesion di informacion riba e asunto aki riba e siguiente fechanan:
• Diaranson 4 di januari 2012 na edificio di SVb na San Nicolas pa 6.00 pm.
• Diahuebs 5 di januari 2012 na edificio di sindicato SEPPA na Hato (banda di EPB) pa 6.00 pm.
Personanan cu a ricibi carta di SVb pone atencion cu e sitio di dia 5 di januari a cambia.
SVb ta invita especialmente personanan cu a y ta haci 60 aña na luna di december 2011 y januari 2012.
ir. Edwin M. Jacobs
Director


text:
Dunado di trabou por aplica pa e programa di sosten financiero Subsidio di Salario
SVb Aruba a notifica e dunadonan di trabou cu ta bin na remarke pa ricibi sosten financiero di Gobierno di Aruba por medio di e programa Subsidio di Salario.
Subsidio di Salario ta un sosten financiero pa empresanan local cu a consecuencia di e situacion actual causa pa e pandemia COVID-19 ta sufri un perdida di entrada di benta di por lo menos 25%. E meta principal di e programa di Subsidio di Salario ta pa mantene mas trahado cu ta posibel den servicio maske cu tin menos (of no tin) actividad economico y pa garantisa pago parcial di salario.
No ta tur dunado di trabou ta bin na remarke pa ricibi Subsidio di Salario. Tin un lista di rekisito cu e dunado di trabou mester cumpli cune. Algun rekisito ta cu e compania mester premira un perdida di entrada di benta pa su compania di por lo menos 25%. E compania mester ta registra na SVb y na Departamento di Impuesto y ta sigui cumpli cu pagonan di impuesto y primanan social. E Subsidio di Salario cu e dunado di trabou ta ricibi mester wordo usa pa paga salario di su trahadonan i e primanan social cu dunado di trabou mester paga.
E Subsidio di Salario lo wordo paga pa luna y tur luna e dunado di trabou mester bolbe aplica pa esaki usando e portal di MiSVb. Pa facilita e dunado di trabou y brinda e ayudo mas lihe posibel e Subsidio di Salario ta wordo paga den forma di un adelanto (na Hulandes un voorschot) a base di e perdida di entrada di benta premira pa e dunado di trabou. Despues lo controla y fiha e suma di subsidio a base di entrada real di e dunado di trabou den e lunanan cu e dunado di trabou a ricibi e adelanto di e Subsidio di Salario.
Finalmente ta importante pa trece dilanti cu e Subsidio di Salario no ta mescos cu FASE y tampoco e Sosten Financiero pa Empresa Chikito y Mediano. Ta trata aki di tres programa di sosten financiero diferente cada un cu su meta y grupo meta.
Pa facilita e proceso di aplicacion y contesta pregunta di dunado di trabou y trahador relaciona cu e programa di Subsidio di Salario a bin cu un Service Center. Por tuma contacto cu e Service Center via mail na loonsubsidie@svbaruba.org of via e number di Whatsapp https://wa.me/2975272801 (messaging only – no calls).


text:
Liemarvin Bonevacia ta nominá pa e premio kodisiá di Atleta di Aña 2017 di Hulanda. E ta e úniko yu di Kòrsou ku un nomishon. Koninklijke Nederlandse Atletiek Unie (KNAU) riba 14 di dezèmber ta anunsiá kua ta su mihó atletanan.
KNAU ta skohé den 4 kategoria su mihó atleta. Esakinan ta Atleta Femenino di Aña, Atleta Maskulino di Aña, Para Atleta di Aña i finalmente Talento di Aña.
Liemarvin Bonevacia i e otro nominadonan a pasa den un proseso severo di skrutinio. E komishon enkargá ku esaki a analisá tur atleta su prestashon tantu nashonal komo internashonal entre 1 di oktober 2016 pa 30 di sèptèmber 2017. E atletanan su puesto riba tabla di posishon mundial tambe ta hunga un ròl importante. E staf tèkniko di KNAU finalmente a anunsiá resientemente ken ta e atletanan nominá.
- E mihó prestashon di Bonevacia e temporada aki tabata na Belgrado. E yu di Kòrsou a gana medaya di bròns riba distansia 400 meter durante kampionato bou di dak (Indoor) di Oropa.
For di aña 2013 Bonevacia ta representá Hulanda den kompetensianan internashonal. Su promé partisipashon bou di bandera Hulandes tabata den kampionato mundial na Rusia, kaminda ku ela kore den e disiplina estafèt 4x 100 meter pa Hulanda i e tim a terminá na di 5 puesto den final.
Na aña 2012 Bonevacia a kompetí na Weganan Olímpiko na Londres riba e distansia 400 meter. Esaki ela hasi bou di bandera Olímpiko, pasobra na aña 2010 Antia a stòp di eksistí ku Kòrsou birando pais outonomo den Reino Hulandes, pero Komité Olímpiko Internashonal (IOC) no a rekonosé Kòrsou komo pais partisipante.
Den promé buelta di 400 meter Olímpiko na Londres, Bonevacia a registrá un tempu di 45,60 sekònde i asina klasifiká pa semi final. E tempu aki tabata porsierto su mihó tempu personal i asta tambe e mihó tempu den Reino Hulandes. Den semi final sinembargo e yu di Kòrsou durante kareda a sufri un leshón na su hamstring ku a strob’é den su mishon pa konkistá un medaya Olímpiko.
Na aña 2014 Bonevacia a bira kampion di Hulanda riba 400 meter. Ela hasi esaki ku un tempu rèkòrt di 45,41 sekònde. Na aña 2015 e yu di Kòrsou a kore 0,01 sekònde mas lihé, pero su tempu di 45,40 sekònde pa un fayo atministrativo no a keda rekonosé komo un rèkòrt nobo Hulandes.
Awor aki un hurado di eksperto ta vota riba e nominadonan den kada kategoria. E hurado ta konsistí di ekspertonan den atletismo, redaktornan deportivo i tambe públiko mag di vota. Esaki por te ku 30 di novèmber riba e sigiuente lenk: https://www.atletiekunie.nl/verkiezingen2017
Tin ku aksentuá ku Bonevacia tin chèns pa bira Atleta Maskulino di Aña 2017, pasobra e yu di Kòrsou tin ku su medaya di bròns na Belgrado e mihó prestashon di e tres nominadonan. E otro dos nominadonan ta Menno Vloon (bula haltu ku palu) i Eelco Sintnicolaas (multiple disiplina) ku no a gana niun medaya e aña aki pa Hulanda, pero kontrali na Bonevacia sí ta aparesé riba tabla di posishon mundial na respektivamente di 6 i 5 puesto.
Liemarvin Bonevacia riba su FB ta pidi fanátikonan pa vota pa su persona via di https://www.atletiekunie.nl/verkiezingen2017.


text:
Pronóstiko di tempu pa Kòrsou i bisindario bálido te djamars mainta 06:00 o.l., 30 di ougùstùs 2022.
Pronóstiko
Pronóstiko di tempu pa Kòrsou i bisindario bálido te djamars mainta 06:00 o.l., 30 di ougùstùs 2022.
Kompilá: djaluna 29 di ougùstùs 2022, 05:00 o.l. (09:00 UTC).
Tempu: Parsialmente nublá ku chèns pa un áwaseru lokal.
Temperatura máksimo lo alkansá 32ºC i temperatura mínimo 27ºC.
Solo ta sali 06:25 i ta baha 18:48 o.l.
Bientu: Generalmente ost i moderá; forsa 4 (20 te 30 km/ora, 11 te 16 nudo). Ráfaga, de bes en kuando bastante fuerte; forsa 5 (31 te 39 km/ora, 17 te 21 nudo).
Situashon general: Un ola tropikal situá awe mainta riba e parti oriental di laman Karibe ta move den direkshon wèst. Ta antisipá ku e sistema aki lo krusa nos region durante djamars mardugá i mainta ku chèns pa algun yobida.
Kondishon di laman: Trankil te moderá ku altura di olanan entre 1 i 1.5 meter (3 i 5 pia).
Sistemanan tropikal signifikante: Un área di preshon abou situá awe mainta riba osean atlántiko, tin 80% chèns pa sigui desaroyá den un siklon tropikal durante próksimo 5 dianan. E sistema aki ta move den un direkshon wèst nortwèst i no ta forma un menasa pa nos isla.
Fenómeno spesial: Ningun
Perspektiva te djarason mainta: Parsialmente nublá ku chèns pa algun yobida.
Meteorólogo: Luciano.


text:
Minister Ursell Arends: MANEHO RESPONSABEL PA PARKIETENBOS
Aruba ta un pais moderno, cu un pueblo civilisa y culto. Pero te awe nos ta atende desperdicio manera un pais pober y sin norma. Tur hende ta acepta cu Aruba mester modernisa e maneho di desperdicio. Esaki ta e vision di minister Arends y awo e ta ser aplica. Cu accion concreto ta pone un fin na forma primitivo di atende cu desperdicio. Dia 22 di augustus proximo ta momento iconico marcando e comienso di redireccion di desperdicio, cuminsando cu e prome tipo cual ta taira.
Durante un stakeholders meeting diaranson anochi 3 di augustus, a splica cu a hiba maneho caminda a acepta perdida structuralmente di parti Serlimar. Esnan cu ta doño di auto, ta doño di taira y ta prome pa yama pa contribui na cubri gastonan di procesa taira na un forma digno di un pais civilisa. Berdad ta nos a “tira nos mes den pia” for di hopi tempo pasa door di nunca realisa cu kimamento no ta aceptabel y nunca a contribui na cubri e costo berdadero di un taira. Asina aki a causa perdida grandi cu a laga Serlimar wordo desangra.
Parkietenbos y RWZI Bubali ta “ground zero” di nos fayo magestral como pais pa no reconoce e problema, y di no acepta e responsabilidad pa tuma accionnan pa remedia e situacion, y asina zorg pa por procesa nos desperdicio.
Financieramente e lo haci dolor pa Aruba si no cera Parkietenbos pa 31 di december 2022. Moralmente tambe e lo costa Aruba pasobra e dump actual no ta refleha un pais avansa. Den termino di salubridad publico tampoco e situacion actual ta aceptabel, no solamente pa habitantenan di Parkietenbos pero pa henter pueblo di Aruba. Minister Arends desde principio a indica cu “E problema aki no ta un problema regional, e ta un problema nacional”.
E solucion aki ta un cooperacion entre Gobierno y sector priva. Di parti di sector priva dos compania a bin dilanti cu ya na e momento aki tin e capacidad, infrastructura y permisonan pa procesa taira. Ta trata di Ecotech Freezone y Carentra, kendenan ta mira cu nan participacion ta sostenibel riba un termino largo. E siman aki lo sigui dialoga cu e stakeholders, cuminsando cu esnan cu ta duna servicio di baki di sushi, pa concretisa con lo bai anda awor en adelante cu desperdicio di taira. Y Ootro siman lo sinta atrobe cu e tireshops.
Tambe tin plania pa tene un reunion informativo pa comunidad di Aruba unda lo duna presentacion di e vision pa loke ta trata maneho di desperdicio. Mas informacion lo wordo comunica den e simannan binidero.
Minister Arends ta keda remarca cu ningun compania di desperdicio lo ser exclui, ni awo ni den futuro. Lo no permiti faboritismo ni tampoco ningun monopolio den e maneho di desperdicio.
“Na esnan cu kier stigmatisa tur solucion y yama esakinan pa yerba malo, mi ta bolbe invita nan pa ban tene cos den perspectiva y duna Aruba y Parkietenbos un rosea. Duna e solucion chens pa florece y si bo no ta di acuerdo, comparti bo solucion alternativa, na un forma di dialogo decente. E problema ta bon conoci, awor mester stop di papia y cuminsa ehecuta solucion. Asina mes nos ta keda dispuesto pa scucha tur cu kier brinda solucion”, minister Arends ta enfatisa.


text:
ORANJESTAD, Aruba –10 di juni 2021 – Pa Aruba Bank e empleado ta central ora di priminti e clientenan “Un Experencia Superior”. Cu esaki den mente Aruba Bank ta nomina un empleado ehemplar tur luna.
E empleado cu ta escohi ta esun cu durante di e luna a haci su maximo esfuerzo pa brinda momentonan superior na tur esnan cu bishita Aruba Bank of haci uzo di un manera of otro di un servicio di banco.
Jovanny Lacle a ser seleciona durante di luna di mei pa su eficiencia y e extra miya cu e ta bai pe den su area di trabou pa brinda un excelente servicio na clientenan di Aruba Bank.
Aruba Bank ta felicita y gradici e miembronan di e famia di Aruba Bank cu a wordo nomina pa cliente y of colega pa yuda brinda tur cliente “Un Experiencia Superior”. Pabien Jovanny!


text:
Oranjestad-Dia di Tur Defunto, den oranan di atardi, un cantidad grandi di parokianonan di Noord a bishita santana pa resa rosario bao guia di pastor Santiago y sra. Lourdes Figaroa. Pa prome biaha e aña aki parokianonan di Noord a haya oportunidad pa cende bela den e grafkapel pa descanso di alma di nan defuntonan.
Algun luna pasa e Comision di Santana Noord a logra termina e restauracion di e grafkapel aki.
Ora e comision a cuminsa na 2010 cu e trabou pa mantencion di e Santana Noord, a encontra un grafkapel deteriora cu tabata wordo usa como un cuarto pa warda herment di hardin aden. Tabatin garetia, chapi, harka, scop aden. Cu cooperacion di e hardinero a logra haya e e grafkapel bashi pa por a cuminsa cu restauracion.
E presidente di Comision Santana Noord sra. Noris van Lis-donata ta bisa cu e comision a duna valor na e grafkapel teniendo cuenta cu e grafkapel aki ta aparece riba lista di monumentonan. A dicidi di pidi conseho na sra. Yvonne Webb, directora di Monumenten buro. Siguientemente architecto sr. Bert Kamsteeg a bin entrega un bunita plan di restauracion. E construccion tabata den man di Hubert Oduber di Dajibi Contractor y Mario Oduber di compania Maecon. Awe parokianonan di Noord ta contento cu e resultado di tin un grafkapel bunita restaura den cual por cende bela pa haci oracion.
Importante ta cu den e grafkapel ta reposa restonan di pastor Pirovano desde 1821, kende tabata e prome pastor fiho cu a bin traha na Aruba. Comision di Santana Noord ta haci un suplica pa cuida e parti aki di historia di parokia Noord. Den e grafkapel a pone un diseño cu ta simboliza Spirito Santo y cu e palabranan “Paz na tur Alma”. E grafkapel ta habri durante e prome siman di November den cuadro di Dia di Tur Defunto. Comision di Santana Noord ta pidi cooperacion di tur parokiano pa hunto sigui cuida e grafkapel aki como parti di historia di Iglesia catolico den Noord.


text:
Tèst di PCR pa COVID-19 pa biahero
Bo ke bai di biahe i mester mustra ku bo a tèst negativo pa e vírùs di Corona a base di un tèst di PCR pa Covid-19? Tuma kontakto ku nos pa un sita òf pa mas informashon.
Tèst di DNA
Bo ke investigá un relashon biológiko, manera paternidat? Serka ADC lo mbo ta na e sitio adekuá pa un resultado konfiabel di investigashon di DNA.
Pa mas informasho nòf pa traha un sita: tuma kontakto ku nos.
Laboratorionan di Awa
For di 25 di maart 2009 ADC tin un akreditashon ISO di e Raad voor Accreditatie (RvA) pa, en konekshon ku awa pa bebe, realisá loke ta deskribí den e scope konserní. Tèstnan shete dia pa siman, henter aña, ta garantisá ku e awa di bebe di Kòrsou ta safe.
Banda di loke ta indiká den e scope ariba menshoná, ADC ta analisá awa pa otro uso tambe, manera entre otro:awa di pisina i awa di pos.
E parti mikrobiológiko di ADC su laboratorio di awa por hasi diferente análisis di awa, riba petishon, manera:
● awa di pisina
● awa di laman
● awa di pos
Dependiendo di e tipo di awa ku ke laga ADC analisá, por hasi sierto tèstnan adishonal tambe. Gustosamente nos profeshonalnan ta asesorá riba tereno di siguridat di awa. Huntu ku e kliente ta determiná e kontenido di e análisis. Tin bòter spesial disponibel pa e transporte di e tipo di awa ku ke laga investigá.
Tuma kontakto kunos pa un konseho profeshonal.


text:
-
Contact
- lionel_326@hotmail.com
Ku un amigu manera MCB, mi no mester di enemigu!
Hopi hende ta kategorisá kosnan ku mi skibi riba mi página komo ‘fake’. En realidat no ta asina. De bes en kuando, mi sa haña ideanan pa krea un historia rondó di akontesimentunan ku a sosodé den komunidat òf ku mi persona. E ideanan aki ta kai mas bien bou di sátira. Ta ideanan ku mayoria bia ta basá riba algu ku a sosodé di bèrdat, i sea mi a pone algu aserka pa eksager’é òf pa dòrn’é ku un tiki ‘dark humor’. Ta ami su stail. Bo no mester gusta ni aprobá esei.
Sátira pa esnan ku no sa, ta e uzo di humor, ironia òf eksagerashon pa ekspresá un pensamentu. Tin hende ta hasié pa ridikulisá òf krítika un persona òf instansia. Partikularmente polítikonan ta resultá víktima di sátira pa motibu di nan komportashon hipókrita.
Na Kòrsou aki, ta parse mi ku nos no konosé esaki, i pa motibu di flohera i ignoransia, hopi hende ta sea tuma e sátira komo e realidat, òf (pa nan ta ‘safe’) nan ta kere ku tur kos ku mi skibi ta falsu, pa motibu ku pa nan, e ta difísil pa diferenshá kiko ta real for di kiko no. Esaki ta algu ku ami lo tin ku bai kambia, pa evita konfushon.
Loke mi ta bai skibi aki, mi por bisa bo ku e no ta kai bou di ni ‘fake news’ ni sátiro. Mi ta bai konta presis loke a sosodé, na e manera ku ami a eksperensi’é.
Entre djaweps i djabièrnè 20 pa 21 di sèptèmber, MCB tabata tin problema ku su Online Banking. Pa 22 di sèptèmber e problema a keda solushoná. Mi a mira algun persona komentá riba Facebook ku nan ta haña ku MCB mester duna hende un rekompensa pa e inkumbiniensia. Ami a pensa ku lo tabata great bèrdat si MCB duna hende un rekompensa, i komo tabata siman di kultura mi a haña un tremendo idea. Den un ‘post’ mi a skibi ku pa diskulpá su mes, MCB lo duna un rekompensa chikitu na tur hende ku a sufri algun inkumbiniensia dor di e storing i tambe ku esnan ku bishitá un filial di MCB lo risibí un kòpi ku chukulati kayente i tambe un lèter. Mi sa bon bon ku MCB lo no bai duna hende niun rekompensa. Esaki tabata algu deseabel pa mi mira, i komo ku mi sa ku e lo no sali di MCB, ami a krea esun di mi. Ku hende tuma e kos na serio (riba mi página), esei no ta presis mi falta. E ‘post’ ku mi a krea no tabata tin niun intenshon maligno, ni pa ami saka niun klase di benefisio for di dje.
En todo kaso, djarason mainta mi ta haña un yamada. Ora mi a kue, mi a topa mi ku un persona ku stèm di FBI ta puntra pa mi. E mener a bisa mi su fam, splika mi ku e ta di MCB su departamentu di ‘Securty and Investigations’ i ku e ke invitá mi pa papia ku mi. Mi a puntra nan pa kiko asina, i nan a bisa mi ta pa algu ku mi a ‘post’ riba Facebook.
Na e momentu ei mi a pensa lo siguiente. E mener ku a yama mi ei, ta un hende ku mi konosé for di Radulphus College. Ta un persona ku gusta hasi su weganan pues mi a pensa ku el a yama mi ku stèm serio djis pa pompa. Pero ku ora mi bai serka dje, nos lo sinta kome lèter i bebe chukulati, miéntras e ta komentá riba mi kreatividat, ku e i su koleganan semper lo ta lesa i hari mi postnan èts. Kos serio, esei mi a pensa. Mi a asta pensa ku nan lo a sera un grupo di hende ku lo ke kumpra mi bukinan pa sostené mi, manera vários di mi siguidó ku ta traha na otro kompania a yeg’i hasi. Pero tambe mi a pensa ku kisas nan lo no a gusta e ‘post’, i nan lo ke pidi mi pa kita e ‘post’. Pero esei mi ta haña nan lo por a hasié na telefòn mes. Pues mi a preferá pensa ku nan ke a konosé mi personal i kumpra mi bukinan. Mi ke men ta henter un Maduro & Curiel’s Bank!
Ora mi a yega MCB (Na Bon Bini Business Center), mi a dal den e shon ku mi tabata bai skol kuné, i mi a imaginá ku e lo bai kuminda mi bisa algu manera “Ki tin sua?” òf grita mi nòmber remarkando ku mi ta ‘post’ yen kos di kontroversia riba Facebook. Pero no, el a duna mi man, i introdusí su mes. Mi a keda mané, “Ang oke, nos ta bai hasi manera ku nos no konosé otro? Wel oké anto.” E gai tabata bistí manera Carlton Banks di Fresh Prince òf Bel Air, i ku su manera eksageradamente seku i serio, el a keda manera Tom Willis di ‘The Jeffersons’.
El a guia mi pa bai den su kantor i mi a drenta den un lugá, kaminda e trahadónan tabata traha manera katibu di Jeff Bezos. Bo por a sinti un ambiente tenso i seku. Mi a bai sinta den un kantor i huntu ku e gai, a bin un otro un mener probablemente pa hasi e kos mas serio. Nan dos a sinta ku mi i ku un tono hopi serio nan a splika mi ku nan a tuma nota di mi ‘post’ riba Facebook i ku MCB ke hiba mi dilanti pa ‘Valsheid in geschrifte’, ‘Smaad en Laster’ ku ‘Oplichterij’ ku yen kos mas i ku lo mi por risibí kastigu di prizòn di entre seis luna i ocho aña i tambe risibí un but di 7500 euro. Segun nan, esaki lo por pone ku lo mi no por haña trabou nunka mas na Kòrsou aki. Kos serio, e mesun MCB ku ta kana bisa mi ku e ta mi banko amigu ei.
MCB no ta e promé persona/instansia ku a bisa mi ku nan lo hiba mi korte. Ta vários nan tabata. Mi ta un persona rasonabel, i si dado kaso bo no gusta algu ku mi publiká riba Facebook, bo por aserká mi trankil i pidi mi pa sea adaptá òf kita e loke mi a publiká. Hopi bia un komediante òf personanan ku ta krea sátira, por krea òf bisa algu ku ta bai “muchu leu” i ku en bes di hende tum’é ku un tiki humor, nan ta tum’é na malu. Ta algu ku por sosodé. Lógikamente—ami en todo kaso—ta purba pa no falta niun hende rèspèt. Pero ora bo ta figura òf instansia públiko, tin sierto kosnan ku manera nan ta bisa: “Je moet er wel tegen kunnen.” Nos por a diskuti si ku e manera ku mi a hasié (dor ku mi a kue nan logo) no tabata esun di mas apropiá. Pa e motibu ei mi a baha e ‘post’
Pero ku ami ta daña nòmber i reputashon di MCB? Waw! MCB ke men ku nan nòmber no ta daña ora ku nan hasi yen ko’i sinbèrgwensa ku hende, pero e ‘post’ ku mi a krea ei si ta daña nan nòmber. Por sierto, kon nan lo a hasi, si mi tabata biba den eksterior? Nan lo pidi Ministerio Publiko pa ekstraditá mi ku man i pia di bui manera a hasi ku Jorge Jamaloodin, pa un sátiro ku mi a krea riba Facebook? Asta mi nòmber mi a pone bou di e ‘post’ pa evitá ku hende ta kue i plam’é rònt komo algu ku MCB a publiká. Esei si lo a bira problema.
Awor, kiko pa ami ta daña MCB su nòmber serka mi?
Mi a bai MCB algun luna pasá bai puntra nan kiko ta e diferensia entre un kuenta koriente i un kuenta di spar. Nan di ku práktikamente no tin masha diferensia, pero pa ami e diferensia grandi ta ku mi tin ku paga 2 piku tur luna pa gastunan di atministrashon, sea tabata tin transferensia riba e kuenta òf no. Dor ku mi kuenta por keda hopi luna sin niun aktividat, mi no ta haña ku mi mester sinta regalá MCB plaka asina. Mi a pidi nan pa kambi’é pa un kuenta di spar. Nan ta splika mi ku no por, i ku lo mi tin ku sera e kuenta di koriente i habri un di spar. Pero pa mi habri esun di spar mi tin ku bin ku ‘salaris slip’ òf kualke prueba ku ta indika di unda mi fuente di entrada lo sali. Mi a splika nan ku mi no tin niun koño di fuente di entrada. Ta e sèn ku tin riba e kuenta koriente lo pasa over p’e kuenta di spar. Ratu ratu un ‘Sugarmom’ por benta 100 heldu riba dje pa mi. Nan a splika mi ku no por. Mi a kue fadá, sera mi kuenta koriente i sali bai laga nan. Aktualmente, ta mas fásil pa mi traha un kuenta di banko na Alemania bou di nòmber di Adolf Hitler, ku pa mi lanta un kuenta di spar ku MCB.
Despues di esaki, mi karchi di bankomátiko a ekspirá sin ku mi a risibí un nobo na kas. Mi a bai reklamá MCB i nan a bisa mi ku esun nobo a sali via pòst pa mi adrès. Ami no a risibí nada, pues mi a bai informá nan di esaki i nan a blòkia e karchi ku mi no a risibí ei i traha un nobo pa mi i tambe krea un sistema di ‘online banking’ nobo. Ora ku mi a subi ‘online’, mi a mira ku nan a kobra mi 20 florin pasó nan a konsiderá ku mi a pèrdè e karchi. Ora ku mi a bai reklamá, nan ta bisa mi ku mi tin ku papia ku un manager i splika nan ku mi no ta di akuerdo ku loke nan a kobra mi. Mi a dura henter un luna diskutiendo ku MCB pa nan drai e 20 florin ei bèk, pasó ami no a pèrdè un dònder.
Tempu ku MCB tabata tin e sistema bieu ‘online’, tabata fásil pa bo paga un persona dos bia pa motibu ku bo tin ku ‘schedule’ un pago promé ku bo hasi e pago. Pero si bo ke pa e persona risibí e sèn mesora, bo tin ku bai na e pago ku bo a ‘schedule’ i klek “Pay now”. Si bo lubidá di ‘delete’ e pago ei, e mesun pago ei ta pasa dos bia. Esei a pasa ku mi, na momentu ku mi a pasa sèn di mi kuenta pa mi propio Money Card. No tabatin manera pa mi mes drai e bèk. Ora ku mi a bai MCB pa pidi nan pa drai e bèk, nan ke a kobra mi 10 òf ta 15 dòler pa esei, pasó no ta nan falta. Mi a bisa nan “awèl laga numa anto.”
Ora hende manda sèn djafó pa asina kumpra buki serka mi, mi no ta duna nan mi kuenta di MCB, pasó MCB ta kome tur mi plaka. Ku ora un persona hasi un pago na mi, via di un otro banko lokal aki mes MCB ta kita mai 10 florin for di mi.
Pa fiansa ku eseinan, mi no ta ni pasa banda di nan, pasó e hende nai lo pone mi bula for di brùg.
Ku esaki mi ke splika MCB ku ami sigur no por daña MCB ni niun otro banko su nòmber. Nan ta sinbèrgwensa sufisiente pa hende pensa tur sorto di kos di nan.
Por ultimo, mi a sali bai for di MCB ku un smak amargo. E hendenan no a kumpra a ni un buki serka mi. Legumai buki—a ni un glas di aw’i kranchi e koñonan no a ofresé mi, te pa nan duna mi lèter ku chukulati. Pero ta ami ta daña nan nòmber? MCB, stòp di pompa.
Ke men ami tin gana di sa ta ken t’e hendenan ku a kere ku MCB lo duna nan niun dònder di rekompensa pa motibu ku nan sistema a kai afó. Boso ta mes òf mas pompadó ku MCB.
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
30 Mar Curoil i Curgas durante di e periodo di Covid-19
Durante di e periodo di alerta en konekshon ku Covid-19, Curoil i Curgas komo e provedornan eksklusivo di produktonan petrolero na Kòrsou i Boneiru, ta kontinuá ku servisio, pero sí redusiendo puntonan di benta i tumando medidanan di prekoushon pa salbaguardiá bo bienestar i esun di nos empleadonan.
Por fabor tuma nota di e siguiente kambionan den nos servisio na Curgas i Curoil Gas Stations. Entrante 31 di mart 2020:
- Curgas Skalo i Curgas Colon ta será te un próksimo aviso. Por hasi kompra di gas di 100 lbs na Curgas Muizenberg, Curgas Tera Kòrá, pòmp di gasolin Sta Rosa òf via nos plataforma online, www.curoil.com.
- Pa loke ta trata kompra di gas di 20 lbs, manera kustumbrá por akudí na e puntonan di benta/stashonnan di yena gas di Curgas. Pòmp di gasolin Colon ta será te un próksimo aviso. Pòmp di gasolin Sta. Rosa, Muizenberg i Cas Chikitu ta habrí pa duna servisio.
- Na e puntonan di benta ariba menshoná, Curoil/Curgas a tuma e medidanan di prekoushon nesesario pa salbaguardiá bienestar di tantu nos klientenan komo nos empleadonan;
Nos ta urgí tur kliente di Curgas i pòmpnan di gasolin di Curoil, pa mantené un distansia seif di aproksimadamente 2 meter for di otro.
- Na puntonan di benta di Curgas ku ta parti paden di un edifisio, ta permití un máksimo di 5 kliente den e lokalidat.
- Preferibel hasi pago ku tarheta di banko.
- Nos ta desinfektá nos aparato- i ekiponan regularmente.
- Por fabor sigui instrukshon di nos personal na e puntonan di benta.
Curoil/Curgas lo sigui monitoriá e desaroyonan rondó di Covid-19 di aserka i ta enfatisá ku tin sufisiente produkto almasená pa por keda brinda nos komunidatnan un servisio optimal.


text:
Señor ta mi wardador,
mi’n tin falta di nada;
den cunucu di yerba berde,
E ta pone mi sosega,
E ta hibami na awanan tranquil,
pa mi bolbe haya forsa
Salmo23:1,2,3
Cu imenso tristeza na nos curason nos ta anuncia fayecimento di nos Ruman, Omo, Primo y Subrino;
Michael Feliciano Van der Linden
Mihor conoci como: “Maiky”
* 09-06-1963 – † 09-09-2022
Acto di entiero lo wordo anuncia despues
Nos ta lamenta cu no ta ricibi bishita di condolencia na cas.
Staff y personal di Ad Patres Funeral Home & Crematorium ta extende nos mas sentido pesame na famianan di e fayecido.


text:
Oranjestad-Den un articulo anterior mi a trata di splica pakiko e empleado publico no ta e motibo pakiko nos finansas publico ta na filingrana. Al contrario, e empleado publico merece elogio pa ta e ciudadano ehemplar cu ta aportando grandemente na nos economia, invertiendo su salario aki na Aruba mes, y NO mandando su salario casi completo pa exterior, manera e personanan cu recientemente a ingresa den nos forsa laboral pa medio di entrada ilegal na Aruba, y yuda door di nos gobernantenan y cierto comerciantenan!
Mike Eman, Juan David Irausquin, y awor aki tambe e presidente di Camara di Comercio kier keto bay fomenta odio contra e empleado publico, y e modus operandi aki ta cuadra perfectamente den e strategia diseña ya añanan atras door di Machiavelli.
E strategia ta yama “verdeel en heers”: laga e clase trahador no forma un bloke, si no mas bien purba di kibra esaki door di laga nan pleita cu otro. Lagami duna algun ehempel.
Na prome lugar tur atencion awor aki ta riba e accion di sr. Rocky Kelly. Mester kibra e atencion cu e ciudadano aki ta haña, pasobra e ta logrando union den e pueblo (cu ainda ta dividi) cu ta desea di sa mas di e disaster financiero cu e gobierno aki kier tapa cueste loke cueste.
Un otro ehempel ta e “bishita di cortesia” cu nos Min.Pres. ta hasi na “su pueblo” pa trata di demostra su “grandesa” (y no di su otro coleganan minister), y trata asina atrobe di desvia e atencion for di e problema financiero, pasobra “Mike the great” t’ey pa atende bo caso personalmente y directamente. Obviamente e unico proposito atrobe ta pa tapa wowo di hende pa e situacion penoso cu Aruba ta aden awor aki y kibra e posibel union di nos pueblo. E ultimo ehempel ta concerni e empleado publico cu ta sperando riba su “bevordering”.
E empleado cu a cumpli cu e rekisito y exigencianan pa merece un “bevordering”, no lo bay hanja esaki pasobra no tin placa!
E “verdeel en heers” ta sinta den e hecho cu gobierno lo kier bay tira culpa riba e “arbeidscontractanten”, pasobra pa no manda tur cas, lo mester bay yega na un areglo cu tal “arbeidscontractanten”.
E areglo aki lo bay costa placa, cu notin, y asina Mike y Juan David lo bay argumenta cu no por duna e “bevordering” na e empleado publico. Resultado ta cu e empleado publico lo tira e culpa riba e “arbeidscontractanten”.
Gobierno lo ta “de lachende derde”, pasobra e no lo sinti e rosea cayente di e pueblo mas, pero Mike Eman ta lubida cu pleito y puntamento di dede aki por resulta tambe den actonan manera esun di sr. Rocky Kelly cu na final di cuenta lo no beneficia Aruba. Sindicatonan, ta yega tempo pa habri wowo y anticipa e posibel problema aki door di atende gobierno riba nan responsabilidad.
E empleado publico cu merece su “bevordering”, no mag di wordo perhudica pa motibo di e derochamento di placa y e shownan di e gobierno aki.


text:
Oranjestad, 28 di maart, 2021 – Crisis Team ta desea di informa comunidad di Aruba cu lamentablemente debi na e situacion actual di e Pandemia no por tene actividadnan di Caminda di Cruz of otro actividadnan publico pafor di edificio di iglesia of centro spiritual durante di e dianan di Siman Santo.
Bao di e actual Ministeriële regeling no ta permiti pa aglomera den grupo ni cana den grupo durante henter dia. Ademas tin Toque de Queda tambe cual ta prohibi pa cualkier persona por ta riba caya entre 10 or di anochi y 5 or di mainta. Crisis Team ta spera cu un y tur tuma nota di e medidanan na vigor cual ta pa proteccion di henter nos comunidad. Aña pasa tampoco por a tene Caminda di Cruz lamentablemente y pa e mesun motibonan. Den siguiente dianan e programa di vacunacion lo wordo acelera y amplia, y pronto si e casonan positivo pa dia baha, por cuminsa flexibilisa e medidanan.